《五月廿八日雨后》
宋代·孔武仲

黄昏雨一雨，稍觉襟袖凉。
中宵如河决，浩渺不可当。
浮云合四如，无复窥神光。
门巷失旧径，北邻有颓墙。
恐地俱蛰龙，难安三尺床。
阍人亟来告，客土坏沟防。
坐此不疏达，渐渍室与堂。
我迷忽复悟，岂暇立彷徨。
荷锸裒众力，畚土逾百筐。
坎窞快不隔，飞流复汤汤。
中庭燥如旧，漠漠兰芷香。
乃知天下事，壅塞成疽疮。
决水复不难，吾有扁鹊方。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。